Paul Gelting

Paul Emil Elliot Gelting (30. marts 1905 i Åkirkeby – 18. februar 1964 i Karlskrona) var en dansk økolog, botaniker og likenolog. Han var især virksom i Grønland.

Livsløb 
Paul Gelting blev student fra Rønne Statsskole i 1923 og cand.mag. fra Københavns Universitet i 1931 i fagene naturhistorie og geografi. Han deltog 1931-1934 som botaniker i Den danske Treårsekspedition til Østgrønland 1931-34 under ledelse af Lauge Koch. 
I 1937 blev han dr.phil. fra Københavns Universitet på sin afhandling om fjeldrypen fødevalg, baseret på observationer fra Treårsekspeditionen. Han var på ny på ekspedition 1938-1939; denne gang i Eigil Knuths Dansk Nordøstgrønlandsekspedition.

Han blev derefter adjunkt på Falkonergårdens Gymnasium på Frederiksberg og samtidig universitetsadjunkt i botanik ved Københavns Universitet. Da Morten P. Porsild i 1946 gik af som leder af Arktisk Station i Qeqertarsuaq, blev Gelting ansat som efterfølger. Denne stilling indebar samtidig at han var Grønlandsdepartementets sagkyndige i naturvidenskabelige spørgsmål. Han forblev på posten til 1954, hvorefter han slog sig ned i Danmark som gymnasielektor ved Aurehøj Gymnasium i Gentofte, med orlov 1958-1959 hvor han var nordisk docent ved Uppsala Universitet. Han døde af en hjerneblødning, kun 59 år gammel.

Udvalgte videnskabelige værker 
Gelting skrev en række videnskabelige afhandlinger om karplanter, laver og alger, om økologi og plantegeografi.
 Gelting, P. (1934) Studies on the vascular plants of East Greenland between Franz Josef Fjord and Dove Bay (73°20'-76°20' N). Meddelelser om Grønland 101: 1-340.
 Gelting, P. (1937) Studies on the food of the East Greenland ptarmigan especially in its relation to vegetation and snow-cover. Meddelelser om Grønland 116 (1): 1-196.
 Gelting, P. (1937) On Lithoderma fatiscens Areschoug and L. fatiscens Kuckuk. Especially in its relation to vegetation and snow-cover. Meddelelser om Grønland 116 (3): 1-196. 
 Gelting, P. (1939) Karplanternes vertikale Udbredelse i Nordøstgrønland i Forhold til Isfremstød og Epirogenese (The vertical distribution of plants in Northeast Greenland in relation to glacier advance and land uplift). Nordiska (19. skandinaviska) naturforskarmötet i Helsingfors den 11-15 augusti 1936: 3 pp.
 Gelting, P. (1941) Über pleistozäne Pflanzenrefugien in Grønland (On Pleistocene refugia for plants in Greenland). Mitteilungen der Naturforschenden Gesellschaft Schaffhausen 17: 74-96.
 Gelting, P. (1956) Parmelia subaurifera Nyl. and P. fraudans (Nyl.) Nyl. in Greenland. Friesia 3-5: 240-246.

Øvrige skrifter 
Udover sine videnskabelige værker, skrev Gelting også til et bredere publikum. Han var medforfatter til bind 5 om "Mosser, Laver, Svampe, Alger" af flerbindværket "Vilde Planter i Norden" (1951). Han skrev en række avisartikler om Bornholm, om øens flora og om bornholmske stednavne.
 Gelting, P. (1942) Aakirke Klint, i: Smaa afhandlinger om Bornholm til Peter Thorsen 8. Juli 1942. Rønne, Colbergs eftfl. Bogtrykkeri. 12 s.
 Gelting, P. (1936) Lidt om Vegetation, Snedække og Vindvirkning i Forhold til Hævninger og Sænkninger af Clavering Øen. Naturens Verden 20: 108—119.

Standard auktorbetegnelse for arter beskrevet af Paul Gelting: Gelting.

Referencer

Eksterne henvisninger 
 Portrætfoto fra c. 1931 

Botanikere fra Danmark
Danskere i 1900-tallet
Personer fra Aakirkeby
Lærere fra Danmark
Polarforskere fra Danmark
Botanikere med autornavne
Faglitterære forfattere fra Danmark
Dansksprogede forfattere fra Danmark
Alumni fra Københavns Universitet